ΣΩΜΑΤΕΙΟ ΕΡΓΑΖΟΜΕΝΩΝ

«Ψ.Ν.Α. ΔΡΟΜΟΚΑΪΤΕΙΟ»

Ιερά Οδός 343, Χαϊδάρι Χαϊδάρι, 10/09/2020

**ΔΕΛΤΙΟ ΤΥΠΟΥ**

 Προς

**Την Υφυπουργό Υγείας κα Ζωή Ράπτη**

Αξιότιμη κα Ράπτη, στην εφημερία της Δευτέρας 07/09/2020, επιχειρήθηκε από την εισαγγελία Αθηνών να εισαχθεί με ακούσια νοσηλεία στο Ψ.Ν.Α. Δρομοκαΐτειο διαγνωσμένο κρούσμα COVID-19 ατόμου με τοξικο-εξάρτηση, το οποίο διαμένει σε δομή φιλοξενίας.

Με βάση το υγειονομικό πρωτόκολλο που ισχύει για τα ψυχιατρικά νοσοκομεία, στις εφημερίες τους, με τη διαπίστωση υπόπτων κρουσμάτων στο χώρο διαλογής, το ύποπτο κρούσμα απομονώνεται, διενεργείται ο απαραίτητος εργαστηριακός έλεγχος και αν αποδειχθεί θετικό μεταφέρεται σε νοσοκομείο αναφοράς.

Με δεδομένη την έλλειψη στο Ψ.Ν.Α. Δρομοκαΐτειο χώρων κατάλληλων και ενδεδειγμένων για νοσηλεία περιστατικών COVID-19 καθίσταται εξαιρετικά επικίνδυνο για διασπορά της νόσου σε νοσηλευόμενους και εργαζόμενους, περίπτωση νοσηλείας, σε απλό θάλαμο, του νοσοκομείου μας διαγνωσμένων περιστατικών COVID-19.

Όπως διαπιστώσατε και η ίδια με την επίσκεψή σας στο νοσοκομείο πριν λίγες ημέρες, όχι μόνο δεν υπάρχουν οι κατάλληλες υποδομές αλλά και δεν υπάρχει η δυνατότητα δημιουργίας τέτοιων υποδομών. Επιπροσθέτως, σας έγιναν γνωστές οι τεράστιες ελλείψεις σε ανθρώπινο δυναμικό, σε ιατρο-τεχνολογικό εξοπλισμό και σε ατομικά μέσα προστασίας έναντι της νόσου.

Έως σήμερα και από την αρχή της πανδημίας με την αυστηρή τήρηση του υγειονομικού πρωτοκόλλου αντιμετωπίστηκαν με επιτυχία όλα τα ύποπτα κρούσματα COVID-19 που προσήλθαν στο νοσοκομείο.

 Με συντονισμένες προσπάθειες της επιστημονικής κοινότητας, της διοίκησης του νοσοκομείου και των εργαζομένων επιτεύχθηκε να καμφθεί η επιμονή της εισαγγελικής αρχής και το επιβεβαιωμένο κρούσμα δεν προσήλθε τελικά στην εφημερία του νοσοκομείου αλλά κατευθύνθηκε σε νοσοκομείο αναφοράς.

Σας καλούμε να παρέμβετε προς τις αρμόδιες εισαγγελικές αρχές ώστε τα περιστατικά που χρήζουν ακούσιας νοσηλείας και συνάμα είναι επιβεβαιωμένα κρούσματα COVID-19 να κατευθύνονται σε νοσοκομεία αναφοράς τα οποία διαθέτουν και ψυχιατρικό τομέα.

Εάν συνεχιστεί η επιμονή των εισαγγελικών αρχών να κατευθύνουν επιβεβαιωμένα κρούσματα COVID-19 στο Ψ.Ν.Α. Δρομοκαΐτειο, οι εργαζόμενοι θα βρεθούν στη δυσάρεστη θέση, με το όποιο κόστος, να αποτρέψουν τη νοσηλεία περιστατικών διαγνωσμένων με COVID-19 και ψυχική νόσο, αν δεν εξασφαλιστούν οι απαιτούμενες προϋποθέσεις για τους ασθενείς και το προσωπικό.

|  |  |  |
| --- | --- | --- |
| Ο Πρόεδρος |  | Η Γενική Γραμματέας |
|  |  |  |
| Γιαννάκος Μιχαήλ |  | Θερμού Ελένη |

**ΚΟΙΝΟΠΟΙΗΣΗ**

* **Διοικητή 2ης ΔΥΠΕ κ. Ροϊλό**
* **Υποδιοικήτρια 2ης ΔΥΠΕ κα Δίπλα**